text:
Kasin Oniay Labay na Dios ya Nagawa?
NO MANBASA ka na anggan dinan a dyaryo, man-TV, odino ondengel ed radyo, dakdakel so balita nipaakar ed krimen, guerra, tan terorismo! Isip mo pa ray mismon pakakaaburidoan mo. Ompan mapagpaga kan maong lapud pansasakit odino impatey na sakey ya inad-arom ed bilay. Nayarin naliknam met so alikna na maong a toon si Job, ya kuan ton “napno ak na kababaingan tan kairapan.”—Job 10:15.
Tepetan mo pay sarilim:
Kasin oniay labay na Dios ya nagawad siak tan ed amin a totoo?
Antoy makatulong pian nasarag ko ray problemak?
Onsabi ni kasi panaon ya magmaliw a mareen so mundo?
Mangiiter so Biblia na susto tan makapaliket iran ebat ed saratan a tepet.
IBABANGAT NA BIBLIA YA GAWAEN NA DIOS IRAYAN PANANGUMAN DIAD DALIN.
“Punasen to so amin a lua ed kamataan da, tan anggapo lay patey, anggapo met lay panermen tan panakis tan panotot.”—Apocalipsis 21:4
“Onlukson singa ulsa so piley.”—Isaias 35:6
“Makanengneng la ray . . . bulag.”—Isaias 35:5
“Amin a walad pakanodnonotan iran lubok et . . . ompaway.”—Juan 5:28, 29
“Anggapoy manaayam ditan a mangibagay: ‘Mansasakit ak.’”—Isaias 33:24
“Dakdakel so anien ya ilik diad dalin.”—Salmo 72:16
SARAY NAGUNGGONA ED IBABANGAT NA BIBLIA
Agmo komon iisipen a tampol ya singa imposiblin nagawa iray nipanengneng ed inmuunan pahina. Impromisa na Dios ya gawaen to iratan, tan ipapaliwawa na Biblia no panon ton gawaen iratan.
Balet dakel ni so nagunggona ed Biblia. Wadtan iray praktikal a paraan pian natan ni labat et na-enjoy mo lay bilay. Isip mo pan magano iray pakakaaburidoan mo tan problemam. Nayarin kaibad saratan so problemad kuarta, pamilya, sakit, odino impatey na inad-aro. Makatulong ed sika so Biblia pian nasarag mo ray problema natan, tan mangiiter itan na makaligliwa iran ebat ed sarayan tepet:
Akin et maniirap itayo?
Panon tayon nasarag iray problema?
Antoy nagawaan tayo pian magmaliw a mas maliket so pamilya tayo?
Antoy nagawad sikatayo no ompatey itayo?
Kasin nanengneng tayo lamet iray inaatey lan inad-aro tayo?
Panon tayon naseguro ya tooren na Dios iray impromisa to?
Ipapanengneng na pambabasam ed sayan libro ya labay mon naamtaan no antoy ibabangat na Biblia. Makatulong ed sika iyan libro. Nanengneng mo dia ya kada parapo et walay tepet tod leksab. Labalabay na minilyon a totoo iyan tepet tan ebat a paraan diad panaaral day Biblia ed saray Tasi nen Jehova. Seguradon na-enjoy mo met itan. Komon ta bendisyonan na Dios so makapalikliket ya panaaral mo ed no anton talagay ibabangat na Biblia!


c: text/html

text: 39 Natan et niyakar si Jose diad Ehipto,+ tan sakey ya Ehipsio a manngaray Potifar,+ a sakey ya opisyal ed palasyo na Faraon tan pangulo na saray guardia, so angaliw ed sikato ed saray Ismaelita+ ya angawit ed sikato diman.2 Balet si Jehova et walad si Jose.+ Kanian sikatoy nagmaliw a matalona tan niiyan a manuley ed sankaabungan na katawan ton Ehipsio.3 Tan anengneng na katawan to a walad sikato si Jehova tan gagawaen nen Jehova a matalona so amin a gagawaen to.4 Nantultuloy ya agamoran nen Jose so panangabobon to, tan sikatoy nagmaliw a personal a lingkor to. Kanian sikatoy tinuro ton manuley ed sankaabungan to, tan impaasikaso to so amin a kayarian to.5 Manlapu lad impanuro tod sikato bilang manuley ed sankaabungan to tan manangasikaso ed amin a kayarian to, nantultuloy a benendisyonan nen Jehova so sankaabungan na Ehipsio lapud si Jose, tan benendisyonan nen Jehova so amin a kayarian to ed abung tan ed uma.+6 Diad kaunoran et impaasikaso to lad si Jose so amin a kayarian to, tan anggapo lay arum ya isipen to likud labat ed no antoy kanen to. Ontan met, binmaleg si Jose a mataraki tan guapo.7 Kayari na saraya, say asawa na katawan to et nampilalekan toy Jose tan ibabaga ton: “Miakdol ka ed siak.”8 Balet agto labay tan imbaga tod asawa na katawan to: “Ag-amta na katawan ko no antoy walad siak ed sankaabungan to, tan inmatalek tod siak so amin a kayarian to.9 Anggapoy babaleg nen say siak ed sayan sankaabungan tan anggapon balot so insiblet tod siak likud labat ed sika, ta asawa to ka. Kanian panon kon nagawaan iyan baleg a kaugsan tan makapankasalanan ak ed Dios?”10 Kanian sikatoy inagew-agew ya akitongtong ed si Jose, balet agton balot inmabuloy a miakdol ed sikato odino mansiansian kaiba to.11 Balet sakey ya agew sanen sikatoy linmoob ed abung pian gawaen toy kimey to, anggapo ed abung iray aripen.12 Insan sikatoy siningkat na bii diad kawes tan inkuan to: “Miakdol kad siak!” Balet batik ed paway si Jose tan atilak ed lima na bii so kawes to.13 Sanen anengneng ton atilak nen Jose so kawes to tan batik lad paway,14 tinawag to iray lalaki ed abung to tan inkuan tod sikara: “Inyakar tod sikatayo iyan Hebreo pian magmaliw itayon elek-elekan. Sikatoy linma ed siak pian akdolan to ak, balet inmeyag ak na maksil.15 Sanen nadngel ton inmeyag ak, atilak toy kawes tod abay ko tan batik lad paway.”16 Kayari na saman et inyan tod abay to imay kawes anggad sinmabi ed abung so katawan nen Jose.17 Insan pareho so imbaga tod sikato: “Say Hebreon lingkor ya inyakar mo dia et linma ed siak pian pagmaliwen to ak ya elek-elekan.18 Balet sanen inmeyag ak et atilak toy kawes to ed abay ko tan batik ed paway.”19 Sanen nadngel na katawan nen Jose iray imbaga nen asawa to ya: “Onia iray ginawa ed siak na lingkor mo,” sikatoy sinmanok a maong.20 Kanian si Jose et inala na katawan to tan impaikulong to diad pasen a pangiyaakaran ed saray priso na ari, tan sikatoy nansiansia ed prisoan.+21 Balet si Jehova et nantultuloy a walad si Jose tan naynay ton ipapatnag so matoor a panangaro ed sikato tan bebendisyonan to pian sikatoy abobonan na manunan opisyal na prisoan.+22 Kanian tinuro na manunan opisyal si Jose pian mangasikaso ed amin a priso ed saman a prisoan, tan sikato so mangigaganggan ed amin a gagawaen da diman.+23 Amin a walad panangasikaso nen Jose et aglan balot pampapagaan na manunan opisyal na prisoan, lapud si Jehova et walad si Jose tan pinagmaliw nen Jehova a matalona so amin a ginawa to.+

robotstxt: allowed

filter: keep


text:
KAPITULO 13
Saraman so Nagmaliw a Babangatan nen Jesus
SIOPA so sankamaongan a lingkor na Dios a nambilay ed kapiganman?— Duga so ebat mo, si Jesu-Kristo. Kasin nayarian tayoy magmaliw a singa sikato?— On, ibabaga na Biblia a sikatoy angipanengneng na ehemplo ya aligen tayo. Tan iimbitaan to itayon magmaliw a babangatan to.
Antam no antoy kabaliksan na pagmaliw a babangatan nen Jesus?— Mankabaliksan itan na pigaran bengatla. Unona, nepeg tayoy manaral manlapud sikato. Balet aliwa labat a satan. Nepeg tayo met a panisiaan iray ibabaga to. No panisiaan tayo, gawaen tayoy ibabaga to.
Dakel a totoo so mangibabagan manisia ira’d si Jesus. Kasin amin da et talagan babangatan to?— Andi, maslak ed sikara et aliwan babangatan to. Nayarin sikaray mimimisa. Balet dakel ed sikara so agbalot manguusar na panaon pian manaral ed imbangat nen Jesus. On, saraman labat so manutumbok ed ehemplo to so babangatan to.
Pantongtongan ta so pigara ed saramay babangatan nen Jesus sanen sikatoy wadiad dalin bilang too. Sakey ed unonan nagmaliw a babangatan et si Felipe. Inanap nen Felipe so kaaro ton Natanael (tinawag met a Bartolome), a nanengneng mo dia ya akayurong ed silong na kiew. Sanen linma si Natanael ed si Jesus, inkuan nen Jesus: ‘Nengneng mo, nia so sakey a matuan too, sakey a tuan Israelita.’ Nikelawan si Natanael kanian intepet to: ‘Panoy pikabat mo ed siak?’
“Sakbay kan tinawag nen Felipe, legan a wala ka’d silong na kiew ya higos, anengneng ta ka,” so inkuan nen Jesus. Mankelaw si Natanael lapud amta nen Jesus ya eksakto no iner so kawalaan to, kanian inkuan nen Natanael: “Sika so Anak na Dios, sika so Ari na Israel.”
Arum so nagmaliw a babangatan nen Jesus ed saman ya agew antis ni nen Felipe tan Natanael. Saraya et sikara di Andres tan say kuya ton si Pedro ontan met ed si Juan tan nayarin say kuya nen Juan, a si Santiago so kaiba met a nagmaliw ya akadkaunan babangatan. (Juan 1:35-51) Balet, ag-abayag, sarayan apatira so pinmawil ed anapan dan manag-alay sira. Insan sakey ya agew legan a manaakar si Jesus ed gilig na Dayat na Galilea, anengneng to si Pedro tan Andres a mangipepelag ed iket odino panag-ala ray sira diad dayat. Oniay imbaga nen Jesus ed sikara: “Tumbok kayo ed siak.”
Diad arawi na daiset, abantag nen Jesus si Santiago tan Juan. Sikaray akalugan ed baloto a kaibay ama ra, a mangaapiger ed saray iket da. Sikaray tinawag nen Jesus a miulop met ed sikato. Antoy gawaen mo no sikay tinawag nen Jesus ey? Kasin miulop kan tampol ed sikato?— Sarayan lalaki et kabat da no siopa si Jesus. Amta ra a sikatoy imbaki na Dios. Kanian tampol a tinaynan day anapan da bilang manag-alay sira tan akiulop ira ed si Jesus.
Sanen sarayan lalaki so nagmaliw a papatumbok nen Jesus, kasin kabaliksan ton sikaray naynay a nanggawa na duga nanlapula’d saman?— Andi. Nayarin natandaan mo a sarayan lalaki et nansangsangan da ni ingen no siopa ed sikara so sankamanunaanan. Balet sikaray dinmengel ed si Jesus, tan sikaray mabulos ya anguman. No sikatayoy mabulos a manguman, sikatayo met so magmaliw a babangatan nen Jesus.
Iimbitaan nen Jesus so amin a klase na totoo a magmaliw a babangatan to. Aminsan, sakey a mayaman a manuley a laki so linma’d si Jesus tan tinepet to no panon ton nagamoran so bilay ya andi-anggaan. Sanen imbaga na mayaman a manuley ya uunoren to laray ganggan na Dios nanlapula’d inkaugaw to, sikatoy inimbitaan nen Jesus: “Gala, tumboken moak.” Antam no antoy agawa?—
Onia’ay, sanen naamtaan na saman a laki a say pagmaliw a babangatan nen Jesus so nepeg ya ipasen a mas importante nen say pagmaliw a mayaman, sikatoy naermenan a maong. Sikatoy agnagmaliw a babangatan nen Jesus lapud mas inaro toy kayamanan to nen say Dios.
Kayarin nampulong si Jesus ed ngalngali sakey taon tan kapaldua, pinili toy 12 ed saray babangatan to a magmaliw ya apostoles. Saray apostol et lalaki ya imbaki to a manggawa na nikaduman kimey. Antam so kangaranan da?— Salien ta no naamtaan tay kangaranan da. Nengneng moray retrato da’d dia, tan imanom pa no kasin nibagam so kangaranan da. Insan salim pan bitlaen so kangaranan da.
Diad kaunoran, sakey ed 12 ya apostoles so nagmaliw a mauges. Si Judas Iscariote. Kayari na saman, sananey a babangatan so apili a magmaliw ya apostol. Antam so ngaran to?— Si Matias. Ag-abayag et si Pablo tan Bernabe so nagmaliw met ya apostol, balet sikaray aliwan kabiangan na 12.
Singa naaralan ta ed Kapitulo 1 na sayan libro, si Jesus so interesado ed saray ugugaw. Akin a ginawa to itan?— Lapud amta to a sikaray nayarin magmaliw a babangatan to met. Diad tua, saray ugugaw so mabetbet a makapangibaga na saray bengatla diad paraan a dengelen na saray baleg lan totoo tan labay day manaral na dakel ni nipaakar ed Sankamaongan a Managbangat.
Dakel met a bibii so nagmaliw a babangatan nen Jesus. Arum so akila ed sikato sanen linma’d arum a syudad pian manpulong. Si Maria Magdalena, si Juana, tan Susana so akila met. Nayarin sikara met so tinmulong a mangiparaan na saray kanen to tan impepesakan da.
Labay mo so magmaliw a babangatan nen Jesus?— Tandaan, say basta pangibaga a sakey itayon babangatan to et agto labay ya ibagan babangatan to itayo la. Nepeg tayoy onkiwas a singa ed sakey ed saray babangatan to inerman so kawalaan tayo, aliwan sano onatendi itayo labat ed saray pantitipon na saray Kristiano. Kasin nanonotan mo so arum a pasen ya importante parad sikatayo so onkiwas bilang babangatan nen Jesus?—
On, nepeg tayon gawaen itan diad abung. Balet say sakey nin pasen et diad eskuelaan. Say agmo lilingwanan a balot ontan met ed siak ta pian magmaliw a tuan babangatan nen Jesus et nepeg ta so onkiwas a singa ed ginawa to ed interon sanagew, kada agew, inerman so kawalaan ta.
Basaen natan so ibabaga na Biblia nipaakar ed saray babangatan nen Jesus diad Mateo 28:19, 20; Lucas 6:13-16; Juan 8:31, 32; tan 1 Pedro 2:21.
Manaral Ni
JESUS
Panon Kaseryoso so Pagmaliw a Disipulo?
Seryoson responsabilidad so pagmaliw a disipulo na Kristo. Malinlinew so impangipaliwawa nen Jesus no antoy kaukolan. Nayarin abigla so arum ed saray magmaliw a patumbok to lapud imbaga to.


text:
TEPET 19
Antoy Karga na Saray Libro na Biblia?
HEBREON KASULATAN (“DAAN A SIPAN”)
PENTATEUCH (5 LIBRO):
Genesis, Exodo, Levitico, Numeros, Deuteronomio
Manlapud impamalsa ya anggad inkiletneg na nasyon na Israel nensaman
SARAY LIBRO A NANKARGAY SALAYSAY (12 LIBRO):
Josue, Ukom, Ruth
Say inloob na Israel ed Insipan a Dalin tan arum ni ran agawa kayari na satan
1 tan 2 Samuel, 1 tan 2 Arari, 1 tan 2 Awaran
Saray agawa ed nasyon na Israel ya anggad inkaderal na Jerusalem
Esdras, Nehemias, Ester
Saray agawa ed saray Judio kayari impawil da manlapud inkibantak da ed Babilonia
SARAY MAANLONG A LIBRO (5 LIBRO):
Job, Salmo, Proverbio, Eclesiastes, Kansion nen Solomon
Koleksion na saray makabat a salita tan kansion
SARAY LIBRO A NANKARGAY PROPESIYA (17 LIBRO):
Isaias, Jeremias, Tagleey, Ezequiel, Daniel, Oseas, Joel, Amos, Obadias, Jonas, Miqueas, Nahum, Habacuc, Sofonias, Aggeo, Zacarias, Malaquias
Saray propesiya nipaakar ed totoo na Dios
KRISTIANON GRIEGON KASULATAN (“BALON SIPAN”)
SAY APATIRAN EBANGHELYO (4 LIBRO):
Mateo, Marcos, Lucas, Juan
Salaysay nipaakar ed bilay tan ministeryo nen Jesus
SARAY GAWA NA SARAY APOSTOL (1 LIBRO):
Salaysay nipaakar ed inggapo na Kristianon kongregasyon tan kimey bilang misionaryo
SARAY SULAT (21 LIBRO):
Roma, 1 tan 2 Corinto, Galacia, Efeso, Filipos, Colosas, 1 tan 2 Tesalonica
Saray sulat ed nanduruman Kristianon kongregasyon
1 tan 2 Timoteo, Tito, Filemon
Saray sulat ed Kristianon indibidual
Hebreo, Santiago, 1 tan 2 Pedro, 1, 2, tan 3 Juan, Judas
Saray sulat ed saray Kristiano
APOCALIPSIS (1 LIBRO):
Pigaran mapropetikon pasingawey a naawat nen apostol Juan


text:
APENDISE
Agew na Panangukom—Anto Itan?
ANTOY naiimadyin mod Agew na Panangukom? Dakel so mangibabaga ya diad satan et sansakey ya onarap ed trono na Dios so binilyon ya kamarerwa. Ditan et naukom ira. Saray arum et onlad gloria diad tawen, tan say arum et tuloytuloy ya manirap diad impierno. Balet, aliwan ontan so ibabangat na Biblia. Ibabaga na Salitay Dios ya aliwa itan ya makapataktakot a panaon. Imbes, panaon itan na ilalo tan diad satan et magmaliw lan perpekto so totoo.
Diad Apocalipsis 20:11, 12, impaamta ed sikatayo nen apostol Juan so nipaakar ed Agew na Panangukom: “Anengneng ko so baleg ya amputin trono tan samay akayurong ed satan. Diad arapan to et naandi so dalin tan say tawen, tan agla iraya naromog. Tan anengneng ko ray inaatey, saray ordinaryo tan saray prominente, ya akaalagey ed arap na trono, tan wala ray alukasan a lukot. Balet wala ni sananey a lukot ya alukasan; satan so lukot na bilay. Diad panamegley na saray akasulat ed saray lukot, saray inaatey et inukom unong ed saray gawa ra.” Siopa so Ukom ya manggawad satan?
Si Jehova a Dios labat so sankatagyan ya Ukom na totoo. Balet, walay tinuro ton manggawa ed aktual ya panangukom. Diad Gawa 17:31, imbaga nen apostol Pablo ya say Dios et “inggeter to so sakey ya agew pian ukomen toy mundo diad patas a paraan ed panamegley na toon tinuro to.” Say pinili nen Jehova ya Ukom et say apaolin Jesu-Kristo. (Juan 5:22) Balet kapigan so igapo na Agew na Panangukom? Panon itan kabayag?
Ipapanengneng na libron Apocalipsis ya onggapo so Agew na Panangukom kayari na Armagedon, no naderal lay sistema nen Satanas diad dalin. * (Apocalipsis 16:14, 16; 19:19–20:3) Kayari na Armagedon, ikulong si Satanas tan saray demonyo to ed kaaralman diad loob na sanlibon taon. Legan na satan, say 144,000 ya kaiba nen Jesus et mangukom tan manuley “bilang arari a kaiba na Kristo diad 1,000 taon.” (Apocalipsis 14:1-3; 20:1-4; Roma 8:17) Say Agew na Panangukom et agnagawa ed loob labat na 24 oras, noagta sabien toy sanlibon taon.
Legan na sanlibon taon, si Jesu-Kristo so “mangukom ed saray mabilay tan saray inaatey.” (2 Timoteo 4:1) “Saray mabilay” et say “baleg ya ulop” a makaliktar ed Armagedon. (Apocalipsis 7:9-17) Anengneng met nen apostol Juan so “inaatey . . . ya akaalagey ed arap na trono” na panangukom. Impromisa nen Jesus ya saray “walad pakanodnonotan iran lubok et narengel day boses [nen Kristo] tan ompaway ira” panamegley na kioli. (Juan 5:28, 29; Gawa 24:15) Balet antoy basiyan na pangukom ed sikara?
Insulat nen apostol Juan ya “wala ray alukasan a lukot,” tan “saray inaatey et inukom unong ed saray gawa ra.” (Apocalipsis 20:12) Kasin akasulat ed sarayan lukot iray apalabas ya ginawa na totoo? Andi, say pangukom et ag-ibase ed ginawa na totoo antis na impatey da. Panon tayon amta? Ibabaga na Biblia: “Say sakey ya inatey la et nibulos la ed kasalanan to.” (Roma 6:7) Saramay napaoli sirin et nabilay ya malinis odino anggapo lay kasalanan da. Kanian irerepresenta na saray lukot so kaaruman iran bilin na Dios ya gawaen na totoo. Pian tuloytuloy ya manbilay, saray makaliktar ed Armagedon tan saray napaoli et kaukolan ya unoren da ray ganggan na Dios, kaiba la iray balon instruksion ya nayarin ipaamta na Dios legan na sanlibon taon. Saray totoo et ukomen sirin base ed gawaen da legan na Agew na Panangukom.
Legay Agew na Panangukom, pankanawnawa na binilyon a totoo ya aralen so panlabayan na Dios tan gawaen itan. Labay ton ibaga et dakel so kaukolan ya ibangat. On, “naaralan na saray manaayam ed sayan dalin so inkatunong.” (Isaias 26:9) Balet, wala ray agda labay ya gawaen so panlabayan na Dios. Imbaga na Isaias 26:10: “Anggano nakasian so mauges, agto met lanlamang naaralan so inkatunong. Anggan diad dalin na kaptekan et sikatoy manggaway mauges, tan agto nanengneng so katagyan nen Jehova.” Saratan ya mauges et pateyen legan na Agew na Panangukom tan anggapo lay ilalo ra.—Isaias 65:20.
Diad sampot na Agew na Panangukom, saray makaliktar et sigpot lan ‘manbilay’ bilang perpekton totoo. (Apocalipsis 20:5) Kanian diad Agew na Panangukom, nipawil la so perpekton bilay ya labay na Dios parad totoo. (1 Corinto 15:24-28) Insan nagawa so sampot ya subok. Ibulos si Satanas ed akaprisoan to tan naabuloyan ya palikdoen so totoo diad sampot lan pankanawnawa. (Apocalipsis 20:3, 7-10) Saramay ag-ondapag ed sikato et makaeksperiensya ed sayan impromisa na Biblia: “Saray matunong et tawiren day dalin, tan manbilay ira ditan diad andi-anggaan.” (Salmo 37:29) On, say Agew na Panangukom et sakey a bendisyon ed amin a matoor ya totoo!
^ par. 1 Nipaakar ed Armagedon, ipangasin nengnengen so Insight on the Scriptures, Volume 1, pahina 594-595, 1037-1038, tan kapitulo 20 na Dayewen so Alenleneg a Tuan Dios, ya parehon im-publish na Saray Tasi nen Jehova.